**Tema: Sit jou naam in!**

Happy Valentines Day! Vandag vier ons liefde! Weet julle waar Valentine’s Day vandaan kom?

Wel, soos Halloween is dit ’n baie ou kerklike feesdag[[1]](#footnote-1). Vir minstens 1500 jaar word die dag in kerke oor die wêreld gevier as die feesdag van St Valentine, ’n kerkleier wat in 496 n.C. vir sy geloof gesterf het. Eintlik 2 van hulle – Valentine van Rome wat ’n priester was en in ongeveer 496 n.C. vir sy geloof gesterf het en Valentine van Termi, wat in ongeveer 197 n.C. biskop van Termi geword het en ook vir sy geloof gesterf het. Sy kopbeen kan vandag nog in Rome gesien word....

Nou waar kom die liefde in? Wel, die legende gaan dat Valentine van Termi gevang is vir 2 redes:

1. Hy het die evangelie aan gelowiges bedien te midde van vervolging
2. Hy het soldate getrou, wat hy nie mag gedoen het nie. Die Romeinse owerheid het soldate verbied om te trou, sodat hulle kon veg en kon fokus daarop, maar hy het verliefde paartjies getrou, al mag hy dit nie gedoen het nie. Dis ook waar die gebruik van anonieme kaartjies vandaan kom – die een wat die kaartjie kry sal weet van wie af dit kom, maar niemand anders sal weet nie en so sal die skrywer nie in die moeilikheid kom nie. “Your valentine”

So, Valentynsdag is ’n eeue oue kerkfees wat liefde vier – liefde vir God ten spyte van swaarkry en vervolging en liefde tussen mense, selfs al mag hulle nie.

Hoe lyk liefde? Vandag is ’n goeie dag om daaroor te praat, want vandag is Valentynsdag! So, hoe sal julle liefde beskryf?

Kom ons luister weer na 1 Korintiërs 13

NLV: 1Al sou ek enige taal op aarde of selfs in die hemel kon praat, maar ek kom die liefde kort, het ek ’n galmende trom of ’n klinkende simbaal geword. 2En al sou ek die gawe van profesie hê, en sou ek alle geheime kon ontrafel, en al die kennis ter wêreld hê, en al sou ek genoeg geloof hê om berge te verskuif, maar ek kom die liefde kort, sou ek ’n ronde nul wees.

3En al sou ek al my besittings vir die armes gee en selfs my liggaam opoffer sodat ek my daarop kon beroem, maar ek kom die liefde kort, sou dit my niks help nie. 4Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. 5Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat hom aangedoen word nie.

6Dit treur oor die onreg wat plaasvind, en juig as die waarheid seëvier. 7Die liefde bly stil oor ander se foute, dit bly steeds vertrou, dit hou aan met hoop, dit verduur alles. 8Die liefde sal nooit vergaan nie. Maar profesieë sal tot niet gaan, die spreek in tale sal ophou, en kennis sal verouder raak. 9Ons ken maar net ten dele en ons profeteer maar net ten dele. 10Wanneer die volmaakte egter gekom het, sal al die onvolmaakte uitgedien wees.

11Toe ek nog klein was, het ek gepraat soos ’n kind, gedink soos ’n kind, geredeneer soos ’n kind. Maar noudat ek volwasse is, het ek die dinge van ’n kind ontgroei. 12Nou sien ons dinge nog net vaagweg soos in ’n dowwe spieël, maar eendag sal alles vir ons glashelder wees. Nou verstaan ek net ten dele, maar eendag sal ek ten volle verstaan, net soos God my nou ten volle verstaan. 13Al wat altyd sal bly, is geloof, hoop en liefde – hierdie drie. Maar die grootste hiervan bly steeds die liefde!

Kom ons luister weer na die Heilige Gees se beskrywing van liefde in 1 Korintiërs 13:4-7:

4Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. 5Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat hom aangedoen word nie. 6Dit treur oor die onreg wat plaasvind, en juig as die waarheid seëvier. 7Die liefde bly stil oor ander se foute, dit bly steeds vertrou, dit hou aan met hoop, dit verduur alles.

Sjoe, dis ’n ‘tall order’! Kry ons dit reg? Kry ons dit reg in ons huwelike? Kry ons dit reg in ons gesinne? Kry ons dit reg in ons lewe?

Nee! En dis hoekom genade so belangrik is! God se genade vir ons beteken dat dit nie teen ons gehou word nie, beteken dat God nie boek hou oor ons kwaad nie, beteken dat God ons vergewe, want God IS liefde. Hoor weer:

4God is geduldig en vriendelik, God is nie jaloers nie, God blaas nie sy eie beuel nie, is nie vol van Homself nie. 5Hy tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat Hom aangedoen word nie. 6Hy treur oor die onreg wat plaasvind, en juig as die waarheid seëvier. 7God bly stil oor ander se foute, Hy bly steeds vertrou, Hy hou aan met hoop, Hy verduur alles.

Amazing, né! Dis genade! Dis goeie nuus!

Is ek goeie nuus? Is ek genade vir hulle wat met my saamleef, hulle wat met my te doen het? Kan ek my naam daar in skryf?

***Video: Unsung Hero***

Hoe lyk liefde by my? Sal ek vervolg word omdat ek liefde laat blom? Sal daar eendag ’n feesdag vir my kan wees, omdat ek liefde saai?

Ek het liefde om te saai, dis wat Nagmaal vier; dis die boodskap van Nagmaal. God gee vir ons liefde – onverdiend, ongevraagd. Kom ons gaan deel dit uit vir ander, kom ons maak elke dag ’n Valentine’s Day.

Amen

1. [https://en.wikipedia.org/wiki/Valentine's\_Day](https://en.wikipedia.org/wiki/Valentine%27s_Day) [↑](#footnote-ref-1)